C 246/19

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2022/C 246/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE, KTOROU SA MENÍ JEDNOTNÝ DOKUMENT

„Jasnières“

PDO-FR-A0393-AM01

Dátum oznámenia: 1.4.2022

OPIS A DÔVODY SCHVÁLENEJ ZMENY

1. Úradný zemepisný kódex

Aktualizovali sa obce v zemepisnej oblasti a oblasti v bezprostrednej blízkosti podľa úradného zemepisného kódexu.

Rozsah oblasti sa nemení.

Jednotný dokument sa mení v bodoch 6 a 9.

2. Vymedzená pozemková oblasť

Do zoznamu zasadnutí príslušného národného výboru, ktorý schvaľoval vytýčenie hraníc vymedzených pozemkov, sa dopĺňa dátum ukončenia písomnej konzultácie 15. december 2021.

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzenej pozemkovej oblasti v rámci zemepisnej oblasti výroby. Vymedzenie pozemkov spočíva v tom, že sa v rámci zemepisnej oblasti výroby určia pozemky vhodné na výrobu vína s chráneným označením pôvodu.

Tieto zmeny sa netýkajú jednotného dokumentu.

3. Obeh vín medzi oprávnenými skladovateľmi

V kapitole 1 časti IX bode 5 sa vypúšťa písmeno b) o dátume uvedenia vín do obehu medzi oprávnenými skladovateľmi.

Táto zmena sa netýka jednotného dokumentu.

4. Odkaz na kontrolný orgán

Odkaz na kontrolný orgán sa preformuloval v záujme jeho zosúladenia s formuláciou používanou v iných špecifikáciách výrobkov. Ide o výlučne formálnu zmenu.

Táto zmena sa netýka jednotného dokumentu.

JEDNOTNÝ DOKUMENT

1. Názov (názvy)

Jasnières

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

STRUČNÝ OPIS

Ide o tiché biele vína. Suché vína majú minimálny prirodzený obsah alkoholu 10 obj. %. Vína s obsahom skvasiteľných cukrov (glukózy a fruktózy) nad 12 g/l majú minimálny prirodzený obsah alkoholu 12,5 obj. %.

Vína po balení spĺňajú tieto analytické normy: suché vína majú obsah skvasiteľných cukrov (glukózy a fruktózy) najviac 8 gramov na liter. Celková kyslosť vyjadrená v gramoch kyseliny vínnej na liter nie je nižšia o viac ako 2 gramy na liter ako obsah skvasiteľných cukrov. Obsah prchavých kyselín je najviac:

— 12,2 miliekvivalentov na liter do 31. decembra roku nasledujúceho po roku zberu;

— 15,3 miliekvivalentov na liter do 31. decembra nasledujúceho roku.

Celkový obsah alkoholu vo vínach po obohatení nesmie prekročiť 12,5 obj. %.

Celková kyslosť a obsah oxidu siričitého zodpovedajú hodnotám stanoveným v právnych predpisoch EÚ. Suché vína sa v mladosti vyznačujú zväčša ovocnou a kvetinovou vôňou. V koncovke si zachovávajú sviežosť. Svoj potenciál odhalia vyzrievaním, keď sa do popredia dostávajú lahodné vyzreté tóny ako med či zvädnutá ruža. Ak obsahujú skvasiteľné cukry, bývajú vo všeobecnosti komplexnejšie a majú väčší archivačný potenciál.

Nezriedka vtedy cítiť výraznejšie tóny exotického ovocia, prípadne sladšie tóny sušeného ovocia, ktoré sú po vyzrievaní dosť často sprevádzané tónmi pražených mandlí či duly.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

1. Osobitný enologický postup

Pri vínach s obsahom skvasiteľných cukrov (glukózy a fruktózy) nad 12 gramov na liter je zakázané akékoľvek obohacovanie. Celkový obsah alkoholu vo vínach po obohatení nesmie prekročiť 12,5 obj. %. Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

2. Pestovateľské postupy

a) Hustota výsadby: minimálna hustota výsadby je 5 500 krov na hektár. Vzdialenosť medzi radmi nesmie byť väčšia ako 1,80 m. Vzdialenosť medzi krami v jednom rade je najviac 1 m.

b) Pravidlá rezu: na vedenie viniča sa používa (krátky) rez na čapíky, pričom na každom čapíku sa nachádzajú najviac 3 púčiky. Na jednom kre nesmie byť celkovo viac ako 13 púčikov.

5.2. Maximálne výnosy

1. 63 hektolitrov na hektár

6. Vymedzená zemepisná oblasť

Zber hrozna, vinifikácia, výroba a vyzrievanie vín sa uskutočňujú na území týchto obcí v departemente Sarthe (podľa úradného zemepisného kódexu z roku 2021): Lhomme, Loir en Vallée (pokiaľ ide o územie delegovanej obce Ruillé-sur-Loir).

7. Muštové odrody

Chenin B

8. Opis súvislostí

Opis prírodných faktorov, ktoré sú rozhodujúce pre súvislosť

Zemepisná oblasť chráneného označenia pôvodu „Jasnières“ leží v srdci údolia rieky Loir. Tvorí ju veľmi strmý vrch s južnou expozíciou, ktorý spája obce Ruillé-sur-Loir a Lhomme na asi 5-kilometrovom úseku na pravom brehu údolia. „Jasnières“ je názov jednej povestnej lokality, podľa ktorej bol následne pomenovaný celý vrch a vína, ktoré sa na ňom dorábajú. Vrch široký asi 300 m pretínajú tri dolinky, ktoré výrazne poznačili ráz krajiny. Pozemky vymedzené na zber hrozna s rozlohou asi päťdesiat hektárov sa nachádzajú v najpríkrejšej časti kopca so sklonom rádovo 15 % v nadmorskej výške 70 až 120 m. V takýchto polohách, kde sa vplyvom erózie obnažilo podložie, sú pôdy plytké, kamenisté a rýchlo sa prehrievajú. Vyvinuli sa najmä na útvaroch z turónskeho tufu a ílovito-kremičitých zložiek z obdobia senónu. Na niektorých miestach mohli vzniknúť aj z detritických útvarov z obdobia eocénu alebo môžu obsahovať prvky z aluviálnych terás rieky Loir.

V zemepisnej oblasti vládne mierne oceánske podnebie na pomedzí oceánskych a kontinentálnych vplyvov. Loir plní úlohu tepelného regulátora, čo platí aj o údoliach, ktoré zo svahu odvádzajú chladný vzduch. Ročný úhrn zrážok predstavuje približne 680 milimetrov.

Opis ľudských faktorov, ktoré sú rozhodujúce pre súvislosť

Z ústneho podania sa dozvedáme, že za rozvojom vinohradníctva v údolí rieky Loir stojí vybudovanie kláštora Svätého Lézina v období stredoveku v obci Marçon. Vinohradníci rýchlo zistili, že uprostred údolia odroda Chenin B, ktorá tu je vysadená na najsevernejšom okraji oblasti pestovania, dáva zvlášť na vrchu Jasnières originálne vína. Významným faktorom podporujúcim výrobu a uskladnenie vín „Jasnières“ bolo vyhĺbenie mnohých pivníc používaných na vinifikáciu. Biele vína z údolia Loir sa pravidelne spomínajú už v 16. storočí. Rabelais tak vo svojom Pantagruelovi píše, že v obci La Chartre ležiacej uprostred údolia rieky Loir priamo na úpätí kopca Jasnières je plno obchodníkov s vínom. Ronsard ospevuje vína z údolia Loir a keď Henrich IV. jazdiaci na koni medzi La Flèche a Vendôme objavil vína z Jasnières, žiadal, aby ich podávali na kráľovskom zámku v Saint-Germain-en-Laye. Holandskí obchodníci sa potom až do 19. storočia plavili po rieke Loire a jej prítokoch, aby bielymi vínami z údolia Loir a z oblasti Jasnières zásobovali krajiny severnej Európy, kde boli biele vína vyrobené vo Val de Loire z odrody Chenin B mimoriadne obľúbené. Treba totiž zdôrazniť význam rieky Loir, ktorá vďaka spojeniu s riekou Loire umožňovala vyvážať potraviny a vína z regiónu Sarthe.

Jules Guyot vo svojej Štúdii o francúzskych vinohradoch („Étude des vignobles de France“, 1876) poznamenáva, že „podnebie v Sarthe patrí do tej časti mierneho pásma, kde sladké ovocie dosahuje najvyšší stupeň jemnosti, hrozno je delikátne a vína sú znamenité“. Práve v 19. storočí sa biele vína z Jasnières dostali do povedomia širšej verejnosti, a to najmä ročníkmi 1837, 1870 a 1893, ktoré vzbudili veľký ohlas. Významný gastronomický kritik zo začiatku 20. storočia Curnonsky, prezývaný aj princ gastronómov, svojho času uviedol, že „Jasnières‘ je trikrát za storočnicu najlepším spomedzi všetkých bielych vín na svete“.

Chránené označenie pôvodu „Jasnières“ bolo ako jedno z prvých uznané v roku 1937 pre rôzne kategórie vín.

V roku 2009 vinohradnícka oblasť CHOP „Jasnières“ zaberala viac ako 50 ha, na ktorých približne 25 vinohradníkov a vinárov vyrábalo takmer 2 500 hl. Suché vína sa v mladosti vyznačujú zväčša ovocnou a kvetinovou vôňou.

V koncovke si zachovávajú sviežosť. Svoj potenciál odhalia vyzrievaním, keď sa do popredia dostávajú lahodné vyzreté tóny ako med či zvädnutá ruža.

Ak obsahujú skvasiteľné cukry, bývajú vo všeobecnosti komplexnejšie a majú väčší archivačný potenciál. Nezriedka vtedy cítiť výraznejšie tóny exotického ovocia, prípadne sladšie tóny sušeného ovocia, ktoré sú po vyzrievaní dosť často sprevádzané tónmi pražených mandlí či duly. Zemepisná oblasť „Jasnières“, ktorá sa nachádza na klimatickom okraji pestovania odrody Chenin B, ušľachtilej, ale aj neskorej odrody viniča z „Val de Loire“, vytvára na tomto vrchu s čisto južnou expozíciou priaznivé prírodné podmienky, ktoré sa vo vínach pretavujú do pozoruhodnej vyváženosti a originálneho aromatického výrazu.

Originálny výraz vín si vyžaduje optimálne riadenie rastu a potenciálu produkcie, ktoré sa odzrkadľuje v precíznom vedení viniča a krátkom reze.

Vymedzená pozemková oblasť na zber hrozna teda pozostáva len z pozemkov, ktorých pôdy sa vyznačujú dobrými vodnými a tepelnými vlastnosťami.

Vzhľadom na kvalitatívne rozdiely medzi jednotlivými ročníkmi, ktoré sú v tejto vinohradníckej oblasti obzvlášť výrazné, dokázali ľudia už oddávna zužitkovať odlišnú zrelosť hrozna. Dopestované hrozno má v závislosti od okolností a klimatických podmienok v danom ročníku vyšší alebo nižší obsah cukru a vyrobia sa z neho rozdielne druhy vín. Ak sú klimatické podmienky v čase úrody zvlášť priaznivé, z hrozna zozbieraného po koncentrácii cukrov hrozienkovatením na kroch alebo pôsobením ušľachtilej hniloby sa vyrábajú vína s vysokým obsahom zostatkových cukrov, ktoré možno potom uchovávať niekoľko desaťročí. Vyzrievanie vín, ktoré je potrebné na vyjadrenie ich aromatických vlastností a podľa špecifikácie výrobku aj povinné, umožňujú priestorné pivnice vyhĺbené do tufu.

Vína z Jasnières, ktoré od 16. storočia spomínali králi i učenci, si získali všeobecnú známosť medzi širokou verejnosťou v druhej polovici 19. storočia a aj dnes im patrí osobitné miesto v produkcii bielych vín zo severnej časti „Val de Loire“.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti pre vinifikáciu, výrobu a vyzrievanie vín pozostáva z územia týchto obcí (podľa úradného zemepisného kódexu z roku 2021):

– departement Indre-et-Loire: Bueil-en-Touraine; Épeigné-sur-Dême, Saint-Aubin-le-Dépeint, Saint-Christophe-sur-le-Nais, Saint-Paterne-Racan, Villebourg,

– departement Loir-et-Cher: Montoire-sur-le-Loir,

– departement Sarthe: Beaumont-sur-Dême, Chahaignes, La Chartre-sur-le-Loir, Chenu, Dissay-sous-Courcillon, Flée, Loir en Vallée (pokiaľ ide o územie delegovanej obce Poncé-sur-le-Loir), Marçon, Montval-sur-Loir, Nogent-sur-Loir, Saint-Germain-d’Arcé, Saint-Pierre-de-Chevillé, Vancé.

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

a) Písmo použité pri uvádzaní všetkých nepovinných náležitostí, ktorých používanie môžu podľa ustanovení Únie regulovať členské štáty, nesmie byť vyššie ani širšie ako dvojnásobok veľkosti písma tvoriaceho názov chráneného označenia pôvodu.

b) Zemepisné označenie „Val de Loire“ musí byť uvedené písmom, ktoré nesmie byť vyššie ani širšie ako dve tretiny veľkosti písma, ktorým je uvedený názov registrovaného označenia pôvodu.

c) Na etiketách vín, ktorých obsah skvasiteľných cukrov (glukózy a fruktózy) je najviac 8 gramov na liter, musí byť uvedený prívlastok „suché“.

d) Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že: — ide o miestny názov zapísaný v katastri, — figuruje vo vyhlásení o úrode.

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-e4328415-66c5-43e9-917a-85b9aca21caa

(1) Ú. v. ES L 9, 11.1.2019, s. 2.